題李偁推官頤齋
作者：晁補之
朝代：宋

paragraphs: 無捨靈龜觀朵頤，自求口實君自知。
誰爲此者君名之，其說不煩求我詩。
君家嚴君業夔伊，虎視眈眈雄四夷。
四方是維天子毗，汶陽一室大澤陂。
我往受業拜門垂，聞公一語洗然奇，我歸瞠若安可追。
君才固是麒麟兒，幼讀父書壯思施。
不卑小官乃吾師，況有內樂潛天倪。
荒城無人誰過之，面城築室茲逶迤。
去年秋雨河股移，百草不生苔擁基。
蟻子緣礎蚓糞泥，夜眠不穩憂爲池。
今年閏早春氣遲，牆根隙地稍可埤，初植防風種黄耆。
萊州石鼎青琉璃，地罏宿火風鳴枝，對君長語清未疲。
外輕內順生理宜，問從何得聊我治。
眉州夫子言可規，麻田處士術安期，今之崇丘歷九疑。
見人不語下臂馳，遁逃乎陰食蛤梨。
君何傖囊不往隨，與訪汗漫還無時。
還無時，我何適，北山之南南山北。